钦定古今图书集成/理学汇编/经籍典/第090卷 > 《二十四气论》前人
## 钦定古今图书集成/理学汇编/经籍典/第090卷 > 《二十四气论》前人

卦气，正月为《泰》，天气下降，当为雨水。二月《大壮》，雷在
天上，当为惊蛰。今历先雨水而后惊蛰，亦宜也。案《国
语》四时有八风，历独指清明风为三月节，此风属巽
故也。惊蛰者，万物出乎震，震为雷也。清明者，万物齐
乎巽，巽为风也。巽曰洁齐，故曰巽风。曰清明，有洁之
义，历律亦有明洁之义。又曰：“四月中小满。”先儒云：“小
雪后阳一日生一分，积三十日，阳生三十分而成一
画，故为冬至。小满后阴生亦然。夫四月干之初，谓之
满者，姤初羸豕蹢躅，坤初‘履霜坚冰’。”赢喻其小，蹢躅
谓其满，霜喻其小，坚冰喻其满。《易》言于一阴既生之
后，历言于一阴方萌之初，虑之深，防之豫也。小雪有
大雪，但此有小满，无大满，意可见矣。